Man sterf ná rusie met vrouArgieffoto: Nico Strydom ŉ 33-jarige man is Dinsdagaand dood nadat ŉ vrou hom glo tydens ŉ argument by ŉ huis in Pretoria verskeie kere met ŉ mes gesteek het. Konst. Tumisang Moloto, polisiewoordvoerder, het Woensdag gesê die voorval het by ŉ huis in Wolfaartstraat in Hercules, in die weste van die stad, plaasgevind. Die man en vrou was glo in ŉ verhouding. “Die paartjie het vermoedelik baklei toe die vrou die man verskeie kere met ŉ mes in die bolyf gesteek het.” Die 32-jarige vrou is omstreeks 22:00 in hegtenis geneem. Paramedici van Best Care het die man na die Kalafong-hospitaal geneem, waar hy later aan sy beserings beswyk het. Die motief vir die moord en rede vir die argument word deur die Hercules-polisie ondersoek. Die vrou sal later vandeesweek in die Pretoria-landdroshof verskyn op aanklag van moord.